Sodba U 76/93
Sodna praksa Vrhovnega sodišča, 1994-05-19

ukrep urbanističnega inšpektorja - ustavitev del - že zgrajeni montažni objekt

Po določbi 74. člena ZUN se lahko izda odločba o prepovedi nadaljnjih posegov v prostor, čeprav je objekt že zgrajen.

Z izpodbijano odločbo je tožena stranka zavrnila tožničino pritožbo zoper odločbo urbanistične inšpekcije Mestne uprave za inšpekcijske službe z dne 14.10.1992, s katero je bilo tožnici naloženo, da mora takoj po prejemu odločbe ustaviti postavitev montažnega kovinskega kontejnerja za sanitarije v tlorisni izmeri 2 x 4 m na zemljišču parc. št. 311/2, dokler si ne pridobi odločbe o dovolitvi priglašenih del, in da mora v enem mesecu po prejemu odločbe zaprositi za odločbo o dovolitvi priglaščenih del. Zoper tako prvostopno odločbo se je tožnica pritožila in v pritožbi navajala, da je izrek odločbe v nasprotju z načelom materialne resnice, ker ugotovljena dejstva v inšpekcijskem postopku niso identična z dejanskim stanjem, saj je bilo ob inšpekcijskem pregledu ugotovljeno, da je kontejner postavljen in priključen na električno, vodovodno in kanalizacijsko omrežje. Tožena stranka je svojo odločbo o zavrnitvi pritožbe obrazložila, da je organ prve stopnje odločbo izdal na podlagi 1. in 2. odstavka 74. člena zakona o urejanju naselij in drugih posegov v prostor, ki določata, da če se gradi ali drugače posega v prostor brez lokacijskega dovoljenja oziroma odločbe o dovolitvi priglašenih del na območju, kjer je sicer graditev dovoljena, odredi organ urbanistične inšpekcije, da se gradnja ustavi, dokler investitor ne pridobi lokacijskega dovoljenja oziroma odločbe o dovolitvi priglašenih del. V danem primeru je bilo ugotovljeno, da tožnica ni imela odločbe o priglašenih delih, zato je odločba prvostopnega organa zakonita.

Tožnica je zoper izpodbijano odločbo tožene stranke vložila tožbo, v kateri ponavlja svoje pritožbene navedbe, da izrek prvostopne odločbe ne ustreza dejanskemu stanju ter dodaja, da tožena stranka samovoljno tolmači predpise, ker ne obvlada slovenskega jezika. Predlaga, da sodišče izpodbijano odločbo odpravi.

Tožena stranka je vložila odgovor na tožbo, v katerem vztraja na izpodbijani odločbi.

V času izdaje izpodbijane odločbe je še veljala določba 74. člena zakona o urejanju naselij in drugih posegov v prostor (Uradni list SRS, št. 18/84, 37/85, 29/86 in Uradni list RS, št. 26/90 in 18/93 - ZUN), ki je določala, da če se gradi ali drugače posega v prostor brez lokacijskega dovoljenja ali brez potrdila na območju, kjer je sicer graditev dovoljena, odredi organ urbanistične inšpekcije, da se gradnja ustavi, dokler investitor ne pridobi lokacijskega dovoljenja oziroma potrdila. Investitor mora za lokacijsko dovoljenje zaprositi ali priglasiti graditev v enem mesecu po izdanem ukrepu urbanističnega inšpektorja. Skladno s to zakonsko določbo je organ urbanistične inšpekcije lahko tožeči stranki kot investitorju naložil, da ustavi oziroma opusti vse nadalnje posege v zvezi s postavljanjem oziroma že postavljenim montažnim kontejnerjem na zemljišču s parc. št. 311/2, dokler si ne pridobi ustreznega dovoljenja. Smisel citirane določbe 74. člena zakona je bil v tem, da se preprečijo vsi nadaljnji nedovoljeni posegi v prostor (to so posegi, za katere je potrebno dovoljenje, investitor pa takega dovoljenja nima), in da se že izvršeni posegi legalizirajo, če seveda obstoji možnost legalizacije. Zato odločba skladno z določbo 2. odstavka 74. člena zakona tožnici kot investitorki nalaga, da mora v roku enega meseca po prejemu odločbe priglasiti graditev pri pristojnem organu, da se ugotovi možnost legalizacije že postavljenega objekta, in da se postavitev legalizira, če se taka možnost ugotovi.

Glede na navedeno sodišče ugotavlja, da je izpodbijana odločba zakonita, zato je tožbo zavrnilo kot neutemeljeno na podlagi določbe 2. odstavka 42. člena zakona o upravnih sporih (Uradni list SFRJ, št. 4/77 in Uradni list RS, št. 55/92), ki ga je sodišče smiselno uporabilo kot predpis republike Slovenije skladno z določbo 1. odstavka 4. člena ustavnega zakona za izvedbo temeljne ustavne listine o samostojnosti in neodvisnosti Republike Slovenije (Uradni list RS, št. 1/91-I).

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.